**LEGEA PRIVIND ECONOMIA SOCIALĂ**

|  |  |  |
| --- | --- | --- |
| **Proiect** | **Amendamente** | **Menționări** |
| **CAPITOLUL I**  **Dispoziţii generale** **Art.1** - Prezenta lege are ca obiect reglementarea domeniului economiei sociale, stabilirea măsurilor de promovare a economiei sociale, precum şi stabilirea competenţelor autorităţilor administraţiei publice centrale şi locale în domeniu.  |  |  |
| **Art.2** - **(1)** Economia socială este parte a sectorului economic, organizată independent de sectorul public, al cărei scop este să servească interesul general al comunității, creșterea gradului de ocupare a persoanelor aparținând grupurilor vulnerabile și producerea de bunuri și/sau prestarea de servicii. **(2**) Economia socială are la bază iniţiativa privată, voluntară şi solidară, cu un grad ridicat de autonomie şi responsabilitate, precum și distribuirea limitată a profitului către membrii asociați. |  |  |
| **Art.3** - Economia socială se bazează pe următoarele principii: a) prioritate acordată individului şi obiectivelor sociale faţă de creşterea profitului; b) solidaritate şi responsabilitate socială; c) convergenţa dintre interesele membrilor asociați şi interesul general; d) control democratic asupra activităţilor exercitat de membrii organizației/întreprinderii; e) asocierea voluntară şi deschisă în formele de organizare; f) autonomia de gestiune şi independenţa faţă de autorităţile publice; g) alocarea unei părţi din profit pentru atingerea obiectivelor de dezvoltare durabilă şi furnizarea unor servicii de interes general pentru comunitate.  |  |  |
| **Art.4** - **(1)** Economia socială contribuie la consolidarea coeziunii sociale, dezvoltarea comunității locale, crearea de locuri de muncă, implicarea persoanelor aparținând grupurilor vulnerabile în activități economice facilitând accesul acestora la resursele și serviciile comunității. **(2)** Economia socială are următoarele obiective: a) producerea de bunuri și/sau prestarea de servicii care contribuie la bunăstarea comunităţii sau a membrilor acesteia; b) promovarea, cu prioritate, a unor activităţi care pot genera sau asigura locuri de muncă pentru încadrarea persoanelor aparținând grupurilor vulnerabile; c) dezvoltarea unor programe eficiente de formare dedicate persoanelor din grupurile vulnerabile; d) dezvoltarea serviciilor sociale pentru creşterea capacităţii de inserţie pe piaţa muncii a persoanelor din grupurile vulnerabile; e) implicarea indivizilor în dezvoltarea durabilă a comunităților locale; f) dezvoltarea unei societăți incluzive și a responsabilității sociale.  |  |  |
| **Art.5** - **(1)** În sensul prezentei legi, termenii de mai jos au următoarele semnificaţii: a) *activitate de interes general* - orice activitate din domeniul economic, cultural-artistic, social, educaţional, ştiinţific, al sănătăţii, sportului, locuirii, protecţiei mediului, menţinerii tradiţiilor, al cărei scop final este îndeplinirea obiectivelor prevăzute la art. 4 alin. (2);c) *activitate economică* - orice activitate generatoare de venit; d) *întreprindere socială -* orice entitate juridică de drept privat care desfăşoară activităţi în domeniul economiei sociale; e) *întreprindere de inserţie socială* - întreprinderea socială ce desfășoară activități cu scop lucrativ, dar care folosește profitul obținut pentru crearea de noi locuri de muncă şi au obligativitatea de a angaja persoane aparţinând grupurilor vulnerabile; f) *atestat în domeniul economiei sociale* - forma de recunoaștere a întreprinderilor sociale; g) *marca socială* - forma de certificare a întreprinderilor de inserţie socială în scopul recunoaşterii contribuţiei directe a acestora la realizarea interesului general şi/sau la îmbunătăţirea situaţiei grupurilor vulnerabile; h) *activitatea de microfinanţare* – activitatea desfășurată de o persoană juridică, alta decât instituţia de credit, constituită cu scopul de a acorda microcredite destinate inserției sociale a persoanelor vulnerabile, dezvoltării de proiecte, activităţi sau afaceri ce contribuie la susţinerea dezvoltării comunitare sau economice, iniţiativelor individuale şi ale comunităţilor locale, programelor și proiectelor sociale; i) *grup vulnerabil* – definit în conformitate cu prevederile art.6 lit.p) din Legea asistenței sociale nr.292/2011. **(2)** În sensul prezentei legi*,* fac parte din *grupul vulnerabil* următoarele categorii de persoane aflate în situație de dificultate economică și socială și/sau în risc de excluziune socială: a) persoane cu dizabilităţi fizice şi/sau mentale; b) persoane provenind din familii numeroase sau monoparentale; c) persoane fără educaţie sau pregătire profesională; d) persoane toxico-dependente, după efectuarea tratamentului de dezintoxicare; e) victime ale violenţei în familie; f) persoane afectate de boli care le influenţează viaţa profesională şi socială; g) imigranţi, refugiaţi; h) persoanele beneficiare de ajutor social potrivit prevederilor Legii nr.416/2001 privind venitul minim garantat, cu modificările şi completările ulterioare; i) persoane vârstnice definite în conformitate cu prevederile art.6, lit.bb) din Legea asistenței sociale nr.292/2011; j) persoane care au depășit vârsta de 50 de ani și nu beneficiază de prevederile Legii nr. 416/2001 privind venitul minim garantat, cu modificările și completările ulterioare, dar nici a altei legi de protecție socială; k) persoane care trăiesc în comunităţi izolate; l) persoane de etnie romă; m) victime ale traficului de persoane; n) persoane afectate de boli ocupaţionale; o) tineri peste 18 ani care părăsesc sistemul instituţionalizat de protecţie a copilului; p) persoane eliberate din detenţie; q) persoane fără adăpost; r) șomeri de lungă durată, înregistrați la agențiile teritoriale pentru ocuparea forței de muncă. **(3)** Apartenenţa la unul sau mai multe grupuri vulnerabile se probează prin acte doveditoare eliberate de autorităţile competente şi se reglementează prin normele metodologice de aplicare a prezentei legi. **(4)** Atestarea situației de dificultate economică și socială și/sau de risc de excluziune socială se stabileşte prin ancheta socială efectuată la domiciliul ori reşedinţa persoanei de către serviciul public de asistenţă socială organizat potrivit legii. **(5)** Ancheta socială se efectuează la solicitarea scrisă a angajatorului sau, după caz, a persoanei și se înregistrează la serviciul public de asistență socială. 4 **(6)** Serviciul public de asistenţă socială are obligaţia ca în termen de 15 zile de la înregistrarea solicitării să efectueze şi să transmită ancheta socială solicitantului.  |  |  |
| **Art.6 -** Activitățile de economie socială sunt realizate de întreprinderile sociale și de întreprinderile de inserţie socială.  |  |  |
| **Art.7** - Autorităţile administraţiei publice centrale şi locale sprijină activităţile de economie socială prin: a) includerea în strategiile județene și locale de dezvoltare a unor măsuri de susținere a acestora; b) recunoașterea rolului întreprinderilor sociale prin acordarea atestatului în domeniul economiei sociale; c) recunoașterea rolului întreprinderilor de inserţie socială prin acordarea mărcii sociale; d) dezvoltarea mecanismelor de sprijinire a întreprinderilor de inserţie socială; e) promovarea şi susţinerea dezvoltării resurselor umane din domeniul economiei sociale; f) participarea la activități de economie socială în parteneriat; g) înființarea de centre de informare și consiliere în domeniul economiei sociale.  |  |  |
| **CAPITOLUL II**  **Întreprinderea socială** **Art.8** Prin prezenta lege, următoarele categorii de persoane juridice, care funcționează în baza prevederilor legale în vigoare și care prin actele constitutive și activitățile derulate respectă principiile prevăzute la art. 3 din prezenta lege, sunt recunoscute ca întreprinderi sociale: a) societăţile cooperative de gradul 1; b) cooperativele de credit; c) asociaţiile şi fundaţiile; d) casele de ajutor reciproc ale salariaţilor; e) casele de ajutor reciproc ale pensionarilor; f) orice alte categorii de persoane juridice.  |  |  |
| **Art.9** - **(1)** Statutul de întreprindere socială se certifică prin acordarea unui atestat în domeniul economiei sociale, denumit în continuare *atestat* prin care se recunoaște contribuția acestora la dezvoltarea domeniului economiei sociale.**(2)** Atestatul se acordă persoanelor juridice prevăzute la art. 8 pe baza statutului și/sau alte acte care dovedesc funcționarea întreprinderii sociale din care rezultă că desfășoară activități prin care îndeplinesc cel puțin două dintre obiectivele prevăzute la art. 4 alin. (2). **(3)** Atestatul se eliberează de către agenția județeană pentru ocuparea forței de muncă, respectiv a municipiului București, prin compartimentul pentru economie socială, prevăzut la art.25 alin.2. **(4)** Atestatul se acordă pe perioadă nedeterminată. **(5)** Procedurile de acordare a atestatului, precum și condițiile de suspendare, retragere sau anulare a acestuia, precum și procedurile de evaluare periodică se reglementează prin normele metodologice de aplicare a prezentei legi. |  |  |
| **Art.10 -** Întreprinderea socială are următoarele obligații: a) de a comunica agenției județene pentru ocuparea forței de muncă, respectiv a municipiului București, în scris, orice modificare cu privire la actele de înființare și funcționare în termen de 15 zile de la data la care a intervenit modificarea; b) de a transmite/încărca anual Raportul de activitate cu care face dovada îndeplinirii condiției prevăzute la art. 4 alin. (2).  |  |  |
| **CAPITOLUL III Întreprinderea de inserţie socială** **Secțiunea I Definirea întreprinderii de inserţie socială** **Art.11** – Întreprinderea de inserţie socială este întreprinderea socială care îndeplineşte şi următoarele condiții: a) permanent, cel puţin 30 % din personalul angajat să aparţină unor categorii de persoane din grupul vulnerabil; b) reinvestirea a minim 50% din valoarea profitului pentru dezvoltarea întreprinderii sociale; c) încadrarea activităților desfășurate de întreprinderea de inserţie socială în obiectivele planului județean de dezvoltare.  |  |  |
| **Art.12 - (1)** Întreprinderile de inserţie socială au obligaţia de a asigura pentru persoanele angajate, care fac parte din grupurile vulnerabile, măsuri de acompaniament social care să asigure inserţia profesională a angajatului. **(2)** Măsurile de acompaniament social pot fi: informarea, consilierea, accesul la formele de pregătire profesională, adaptarea locului de muncă la capacitatea persoanei, accesibilizarea locului de muncă în funcţie de nevoile persoanelor şi alte măsuri care au scop sprijinirea inserţiei sociale şi profesionale a angajaţilor. **(3)** În vederea asigurării măsurilor de acompaniament social, întreprinderile de inserţie socială colaborează cu serviciile publice de asistenţă socială de la nivel județean și local, agenţiile judeţene de ocupare a forţei de muncă, cu specialişti în domenii precum psihologie, asistență socială, pedagogie, formare profesională, ocupare, medicină, medicina muncii, economie socială. |  |  |
| **Secțiunea a 2-a Marca socială** **Art.13** - Statutul de întreprindere de inserţie socială se certifică prin acordarea mărcii sociale.  |  |  |
| **Art.14** - **(1)** Marca socială cuprinde certificatul care atestă statutul de întreprindere de inserţie socială, cu o valabilitate de 3 ani de la data emiterii, precum şi un element specific de identitate vizuală care se aplică obligatoriu asupra produselor realizate sau a documentelor care demonstrează prestarea unui serviciu. **(2)** Statutul de întreprindere de inserţie socială instituie următoarele obligații: a) obligaţia de a comunica agenției județene pentru ocuparea forței de muncă, respectiv a municipiului București, orice modificări ale actelor constitutive, precum şi rapoartele de activitate şi situaţiile financiare anuale; compartimentul județean pentru economie socială are obligaţia să asigure consultarea acestor documente de către orice persoană interesată; b) obligaţia de a publica, în extras, în termen de 3 luni de la încheierea anului calendaristic, Raportul social anual privind activitatea desfășurată şi situaţiile financiare anuale în Monitorul Oficial al României, Partea a IV-a, precum şi în Registrul unic de evidență al întreprinderilor sociale, prevăzut la art.27. Modelul extrasului situaţiilor financiare se aprobă prin ordin al ministrului finanţelor publice. **(3)** Întreprinderile de inserţie socială se supun controlului cu privire la respectarea condiţiilor legale de desfăşurare a activităţii, anual sau ori de câte ori se consideră necesar, pe parcursul perioadei de valabilitate a mărcii sociale. **(4)** Controalele prevăzute la alin. (3) se realizează de către organele de control ale Ministerului Muncii, Familiei și Protecției Sociale, precum și ale altor autorități ale administrației publice centrale și locale cu atribuții în domeniu.  |  |  |
| **Art.15** - Procedurile de certificare şi acordare a mărcii sociale, a elementului specific de identitate vizuală, procedurile privind întocmirea Raportului social anual privind activitatea desfășurată, precum și condițiile de suspendare, retragere sau anulare a mărcii sociale se reglementează prin normele metodologice de aplicare a prezentei legi.  |  |  |
| **Secțiunea a 3-a Finanțarea întreprinderilor de inserţie socială și mecanismele de sprijinire şi încurajare a acestora****Art.16 -** Întreprinderile de inserţie socială pot fi finanţate din surse publice şi/sau private, naţionale sau internaţionale, potrivit normelor juridice aplicabile fiecăreia dintre categoriile din care fac parte sursele de finanţare.  |  |  |
| **Art.17 -** Întreprinderile de inserţie socială beneficiază de scutire la plata taxelor de autorizare la înfiinţare/reautorizare. |  |  |
| **Art.18** - Întreprinderile de inserţie socială beneficiază de scutire de plată a impozitului pe profit, cu condiţia ca cel puţin 75% din fondul obţinut prin scutire să fie reinvestit pentru restructurare sau pentru achiziţionarea de echipamente tehnologice, maşini, utilaje, instalaţii de lucru şi/sau amenajarea locurilor de muncă, în condiţiile prevăzute de Legea nr. 571/2003 privind Codul fiscal, cu modificările şi completările ulterioare.  |  |  |
| **Art.19 -** Autoritatea contractantă, aşa cum este aceasta definită în Ordonanţa de urgenţă a Guvernului nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006 cu modificările şi completările ulterioare are dreptul de a formula criteriile de selecţie în aşa fel încât să încurajeze participarea întreprinderilor de inserţie socială la procedura de achiziţie publică.  |  |  |
| **Art.20 –** Întreprinderile de inserţie socială pot beneficia de consiliere gratuită la constituire şi/sau la dezvoltarea afacerii prin compartimentele de specialitate de la nivelul Agenției Județene de Ocuparea Forței de Muncă prevăzute la art. 25 alin. (1) şi (2).  |  |  |
| **Art.21 – (1)** Întreprinderile de inserţie socială pot beneficia de măsuri de sprijin, de natura ajutorului de stat, ce vor fi aprobate prin acte specifice cu respectarea prevederilor comunitare şi naţionale în materie de ajutor de stat. **(2)** Măsurile de sprijin de natura ajutorului de stat prevăzute de prezenta lege se vor acorda cu respectarea condiţiilor stipulate în schemele de ajutor de minimis şi schemele de ajutor de stat exceptate de la obligaţia notificării către Comisia Europeană, instituite prin acte emise în aplicarea prezentei legi. **(3)** Condițiile de acordare ale ajutorului de stat pentru întreprinderile de inserţie socială vor fi prevăzute prin ordin al ministrului muncii, familiei și protecției sociale.  |  |  |
| **Art.22 - (1)** Întreprinderile de inserţie socială pot beneficia de următoarele facilităţi din partea autorităţilor administraţiei publice locale: a) darea în folosință gratuită a unor imobile aflate în domeniul public al unităților/subdiviziunilor administrativ-teritoriale, în scopul desfășurării activităților pentru care i-a fost acordată marca socială; b) sprijin în promovarea produselor realizate şi serviciilor prestate în comunitate, precum şi în identificarea unor pieţe de desfacere a acestora; c) sprijin în promovarea turismului şi activităţilor conexe acestuia prin valorificarea patrimoniului istoric şi cultural local; d) acordarea de microcredite; e) alte drepturi acordate de autorităţile administraţiei publice locale. **(2)** Fondurile necesare pentru acordarea facilităților prevăzute la alin. (1) lit. c)-e) se suportă din bugetul local. **(3)** Autorităţile administraţiei publice locale își prevăd în bugetele proprii sumele necesare pentru acordarea facilităților prevăzute la alin.(1) lit.c)-e ). |  |  |
| **Art.23 -** Se instituie luna mai a fiecărui an ca fiind ”luna promovării economiei sociale”, prin organizarea diferitelor evenimente sau acţiuni de mediatizare a domeniului economiei sociale, care au ca scop dezvoltarea locală şi cetăţenia activă, cooperarea şi solidaritatea socială.  |  |  |
| **CAPITOLUL IV Organizare instituțională** **Secțiunea 1 Compartimentul pentru economie socială** **Art.24** - **(1)** În cadrul Ministerului Muncii, Familiei și Protecției Sociale se înfiinţează un compartiment în cadrul Direcției de ocupare și salarizare, cu atribuții în elaborarea politicilor şi strategiilor în domeniul economiei sociale, promovarea întreprinderilor sociale şi sprijinirea întreprinderilor de inserţie socială şi prin furnizarea de informaţii către persoanele fizice şi juridice interesate. **(2)** Organizarea şi funcţionarea compartimentului se stabileşte prin regulamentul de organizare şi funcţionare a Ministerului Muncii, Familiei și Protecției Sociale, cu respectarea prevederilor legale în vigoare. |  |  |
| **Art.25 - (1)** În cadrul Agenției Naționale pentru Ocuparea Forței de Muncă se înființează un compartiment pentru economie socială care coordonează şi monitorizează activitatea Agențiilor Județene pentru Ocuparea Forței de Muncă în domeniul de economie socială, precum și îndrumarea metodologică ale acestora. **(2)** În vederea asigurării implementării politicilor, dezvoltării și monitorizării domeniului de economie socială, la nivel judeţean se organizează în cadrul agențiilor județene pentru ocuparea forței de muncă și a municipiului Bucureşti, compartimente pentru economie socială. **(3)** Organizarea şi funcţionarea compartimentelor prevăzute la alin. (1) și (2) se stabilesc prin regulamentul de organizare şi funcţionare a Agenției Naționale pentru Ocuparea Forței de Muncă, cu respectarea prevederilor legale în vigoare.  |  |  |
| **Art.26** - Principalele atribuţii ale compartimentelor pentru economie socială din cadrul agențiilor județene pentru ocuparea forței de muncă, respectiv a municipiului București sunt: a) analizează și evaluează solicitările persoanelor juridice care desfăşoară activităţi în domeniul economiei sociale în vederea acordării, după caz, a atestatului în domeniul economiei sociale sau a mărcii sociale; b) emit deciziile de acordare ori, după caz, de neacordare a atestatului în domeniul economiei sociale, respectiv a mărcii sociale; c) introduc informațiile privind întreprinderile sociale, respectiv întreprinderile de inserţie socială în Registrul unic de evidență a întreprinderilor sociale; d) informează și acordă sprijin metodologic pentru derularea procedurii de atestare/certificare a întreprinderilor sociale/întreprinderilor de inserţie socială, precum și pentru desfășurarea activității acestora; e) monitorizează la nivel judeţean, activitatea întreprinderilor sociale, respectiv a întreprinderilor de inserţie socială şi elaborează rapoarte trimestriale privind activitatea desfăşurată de acestea pe care le înaintează Agenției Naționale pentru Ocuparea Forței de Muncă; f) întocmesc Raportul anual de activitate şi îl transmit Agenției Naționale pentru Ocuparea Forței de Muncă; g) furnizează informaţiile necesare actualizării Registrului prevăzut la art.27 alin. (1); h) propun Ministerului Muncii, Familiei și Protecției Sociale măsuri de îmbunătăţire şi dezvoltare a domeniului de economie socială.  |  |  |
| **Secțiunea a 2-a Registrul unic de evidență al întreprinderilor sociale** **Art.27** - **(1)** În scopul asigurării informaţiilor necesare, corecte şi complete cu privire la situaţia şi evoluţia domeniului economiei sociale la nivel naţional, se înfiinţează Registrul unic de evidență al întreprinderilor sociale denumit în continuare *Registru.* **(2)** Registrul este administrat de către Agenția Națională pentru Ocuparea Forței de Muncă și cuprinde, după caz, următoarele informații cu privire la întreprinderile sociale și întreprinderile de inserţie socială existente în România: a) denumirea completă şi acronimul; b) categoria de persoane juridice în care se încadrează; c) data înfiinţării; d) domeniul de activitate; e) cifra de afaceri/valoarea activului patrimonial, pierderile sau profitul înregistrate în anul fiscal anterior; f) numărul total de angajaţi; g) date de identificare ale angajaților care aparțin grupului vulnerabil: numele și prenumele angajatului, codul numeric personal, număr document și emitent al documentului care atestă apartenența la grupul vulnerabil; h) copie a fişei de post/fişelor de post a persoanei/ale angajaţilor care aparţin grupului vulnerabil; i) forme de sprijin de care beneficiază angajatorul; j) abateri/sancțiuni ale angajatorului; k) data acordării atestatului în domeniul economiei sociale sau după caz a mărcii sociale. **(3)** Angajatorii sunt obligați să transmită informațiile prevăzute la alin.(2) lit.g), agențiilor judeţene pentru ocuparea forței de muncă, în termen de 5 zile de la data angajării persoanei vulnerabile sau, după caz, de la data la care au intervenit modificări în informaţiile furnizate. |  |  |
| **Art.28** - Prevederile legale de organizare, actualizare și utilizare a Registrului se elaborează de Ministerul Muncii, Familiei şi Protecţiei Sociale în termen de 90 de zile de la data intrării în vigoare a prezentei legi și se aprobă prin ordin al ministrului muncii, familiei şi protecţiei sociale.  |  |  |
| **Art.29** – Ministerul Muncii, Familiei şi Protecţiei Sociale prin Agenția Națională pentru Ocuparea Forței de Muncă încheie un protocol de colaborare cu Oficiul Național al Registrului Comerțului în vederea schimbului de date între cele două instituții privind întreprinderile sociale existente în România.  |  |  |
| **CAPITOLUL V Sancţiuni** **Art.30** - Constituie contravenţie nerespectarea de către serviciul public de asistenţă socială a obligației prevăzute la art. 5 alin. (6) și se sancționează cu amendă de la 1.000 la 1.500 lei. |  |  |
| **Art.31** - Constituie contravenţie nerespectarea de către întreprinderile de inserţie socială a obligațiilor prevăzute la art.11 lit. a) şi b), art. 14 alin. (2) și la art. 27 alin. (3) și se sancționează cu amendă de la 5.000 la 10.000 lei.  |  |  |
| **Art.32** - Utilizarea mărcii sociale de către întreprinderile de inserţie socială, peste termenul de valabilitate prevăzut la art. 14 alin. (1) constituie contravenție și se sancţionează cu amendă de la 5.000 la 10.000 lei.  |  |  |
| **Art.33** - **(1)** Constatarea contravenţiilor şi aplicarea sancţiunilor se face de către organele de control ale Ministerului Muncii, Familiei și Protecției Sociale. **(2)** Contravenientul poate achita pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia jumătate din minimul amenzii prevăzute la art. 30-32, agentul constatator făcând menţiune despre această posibilitate în procesul-verbal. **(3)** Procesele-verbale vor fi depuse în fotocopie la compartimentului din cadrul agențiilor județene de ocupare a forței de muncă, respectiv a municipiului București.  |  |  |
| **Art.34** - **(1)** Cuantumul amenzilor contravenţionale prevăzute la art. 30-32 se actualizează prin hotărâre a Guvernului. **(2)** Dispoziţiile referitoare la contravenţii, prevăzute la art. 30-32 se completează cu prevederile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.  |  |  |
| **Art.35** - Amenzile contravenţionale aplicate conform prezentei legi constituie venituri la bugetul de stat. |  |  |
| **CAPITOLUL VII Dispoziţii finale** **Art.36** - În termen de 90 de zile de la data intrării în vigoare a prezentei legi, Ministerul Muncii, Familiei şi Protecţiei Sociale va elabora normele metodologice de aplicare, care se aprobă prin hotărâre a Guvernului.  |  |  |
| **Art.37** - Prezenta lege intră în vigoare la 30 de zile de la data publicării în Monitorul Oficial al României, Partea I. |  |  |